
Lovord om Robyn Carr

 

«Denne boken er det en ren fornøyelse å lese.»

– RT Book Reviews 

 

«Sterk handling, humor og levende persontegninger er Carrs kjennetegn, og alt er til stede i denne boken …

Den fengsler og fenger til siste side.»

– RT Book Reviews 

 

«Carr har virkelig truffet blink med denne fengslende serien.»

– Library Journal om Virgin River-serien

 

«Bøkene i Virgin River-serien er uimotståelige – jeg identifiserte meg umiddelbart med personene og ville bare ha mer og mer.»

– Bestselgerforfatter Debbie Macomber


ROBYN CARR

Når solen står opp

 

Oversatt av Ann-Magritt Sævold

EN VIRGIN RIVER-ROMAN


Denne romanen er tilegnet Pam Glenn,

jordmoryrkets dronning,

min venn og min sjelefrende


KAPITTEL 1

Mel kjørte i sneglefart langs den smale, svingete veien, med tett skog på begge sider, myste ut i regnet og mørket og lurte for hundrede gang på om hun var gal. Det høyre bakhjulet på BMW-en skled plutselig utfor veikanten og sank ned i gjørma, og bilen sto bom fast. Hun ga gass og hørte hjulene spinne rundt, men bilen flyttet seg ikke.

Herregud, for en idiot jeg er, tenkte hun.

Hun tente kupélyset og så på mobilen. Hun hadde mistet dekningen rundt en time tidligere, da hun svingte av fra motorveien og inn på veien som førte oppover i fjellene, og da det bratte terrenget og de utrolig høye trærne plutselig omga henne og ødela telefonforbindelsen, hadde tankene hennes automatisk gått til søsteren Joey og den hissige diskusjonen hun hadde hatt med henne.

– Jeg fatter ikke at du virkelig vil gjøre dette, hadde Joey sagt. – Det kan umulig være noe for deg, Mel! Du er da ingen småbyjente!

– Er jeg ikke? Vel, det ser ut som om jeg blir det nå. Jeg har takket ja til jobben og solgt alt, for ikke å bli fristet til å dra tilbake.

– Kunne du ikke bare skaffet deg en permisjon? Tatt deg jobb på et lite, privat sykehus en stund? Prøvd å tenke dette gjennom?

– Jeg har behov for noe helt nytt, sa Mel. – Jeg vil vekk fra kaoset og stresset på et stort sykehus. Jeg vet selvfølgelig ikke dette med sikkerhet, men jeg regner med at jeg vil slippe å ta imot babyer født av narkomane mødre her oppe i fjellene. Etter opplysningene jeg fikk i forbindelse med jobbsøknaden, var Virgin River et rolig og trygt sted.

– Herregud, midt ute i ødemarken, en million kilometer fra nærmeste Starbucks, et sted der du antagelig vil bli betalt i form av egg og griselabber og …

– Ja, og der jeg ikke vil få inn pasienter i håndjern, bevoktet av politifolk. Mel tidde et øyeblikk og lo. – Griselabber? Å, Joey … jeg kjører inn mellom trærne igjen, jeg mister forbindelsen …

– Vent, vent, dette kommer du til å angre, Mel, du kommer til å …

Og der ble heldigvis forbindelsen brutt. Men Joey hadde rett. For hver kilometer Mel hadde lagt bak seg, var hun blitt mer og mer skeptisk til hva hun hadde begitt seg ut på.

Veien var blitt smalere og smalere, og regnet høljet ned i strie strømmer. Klokken var bare seks på kvelden, men det var allerede bekmørkt, og selvfølgelig fantes det ikke belysning av noe slag langs den svingete krøtterstien hun kjørte på. Ifølge veibeskrivelsen hun hadde fått, burde hun være like i nærheten av huset der hun skulle møte den nye arbeidsgiveren sin, men hun våget ikke å gå ut av den havarerte bilen og begynne å gå. Hun risikerte å gå seg bort og aldri bli funnet mer.

Hun åpnet vesken og tok opp bildene av den sjarmerende lille landsbyen der hun hadde fått seg jobb. Den besto av trehus med koselige verandaer, en gammeldags skolebygning, kirke med spir, massevis av blomstrende rhododendron og epletrær og grønne enger der buskapen gikk og beitet. Det lå også en kafé der, en butikk på et gatehjørne og et lite bibliotek, for ikke å snakke om den søte, lille hytta hun skulle få leie gratis det året hun hadde skrevet kontrakt for.

Byen lå plassert inntil en fantastisk skog bestående av kjempegrantrær, og en nasjonalpark som strakte seg endeløst langt, over countyene Trinity og Shasta. Virgin River, som den lille byen hadde fått navnet sitt etter, var dyp og bred og lang, full av laks, stør og ørret.

Hun hadde hatt et sterkt behov for å komme seg vekk fra Los Angeles og hadde registrert seg som jobbsøkende sykepleier, og en ansatt på et av arbeidsformidlingskontorene hadde gjort henne oppmerksom på Virgin River. Legen i den lille byen, hadde hun fortalt, var begynt å bli gammel og trengte hjelp, og en kvinne i byen, en Hope McCrea, tilbød hytta si gratis i ett år og var også den som skulle finansiere Mels lønn det første året. Byen betalte også ansvarsforsikring i minst ett år, for å få en erfaren allmennpraktiserende sykepleier og jordmor til å slå seg ned i det fjerntliggende området oppe i fjellene. – Jeg har fakset over cv-en og anbefalingene dine til mrs McCrea, hadde kvinnen sagt, – og hun vil ha deg. Kanskje du bør ta deg en tur oppover og se på stedet.

Mel hadde ringt mrs McCrea samme kveld, og allerede neste morgen begynte hun å forberede flyttingen fra L.A. Det var knapt to uker siden nå.

Hun var etter hvert blitt temmelig desperat etter å komme seg vekk fra storbyen. Så langt vekk som mulig. Hun hadde drømt om en ny start, om fred og ro, i måneder. Det var så lenge siden hun hadde fått en skikkelig natts søvn at hun ikke klarte å huske det lenger. I L.A. virket det som om de kriminelle elementene var i ferd med å overta fullstendig, og bare det å gå i banken eller i butikken, gjorde henne redd. Det lurte farer overalt. Og jobben hennes, på traumesenteret på et kjempesykehus med tjuetre tusen sengeplasser, brakte henne dessverre i nærkontakt med ofrene for litt for mange forbrytelser, for ikke å snakke om forbryterne selv, som ofte ble skadet under ville biljakter på flukt fra politiet eller i forbindelse med arrestasjoner.

Vennene hennes hadde bønnfalt henne om å bli, men hun hadde bestemt seg. Hun ville vekk, til et lite, fredelig sted langt borte fra storbyen, der folk slapp å låse dørene sine og der det eneste man trengte å frykte, var at hjorten skulle komme inn i hagen og forsyne seg av planter og busker. Tanken fristet enormt.

Men nå satt hun her i den havarerte bilen og skjønte hvor dum hun hadde vært.

Den siste halve timen hadde hun ikke sett mer enn én annen bil på veien. Mrs McCrea hadde ikke sagt et ord om hvor bratte og farlige veiene her oppe var. Heldigvis hadde bilen glidd utfor på den siden der terrenget gikk oppover, men uansett var hun strandet, midt ute i skogen og mørket. Hun snudde seg med et sukk, tok opp den tykke jakken som lå øverst i en av kartongene i baksetet og håpet at mrs McCrea ville komme kjørende forbi, på vei til eller fra huset der de hadde avtalt å møtes. Hvis ikke, måtte hun sannsynligvis regne med å bli sittende i bilen hele natten. Hun hadde fremdeles et par epler, noen kjeks og litt ost som hun kunne spise, men det var slutt på Cola light-flaskene, så i morgen tidlig kom hun antagelig til å ha koffeinabstinens og være skjelven og ha hodepine.

Hun slo av motoren, men lot lysene stå på, i tilfelle det skulle komme noen kjørende langs den smale veien. Ble hun ikke reddet i løpet av natten, kom batteriet til å være utladet neste morgen. Hun lente seg tilbake mot seteryggen og lukket øynene, og et kjent ansikt dukket opp på netthinnen.  Mark. Iblant lengtet hun intenst etter ham, etter å få se ham bare én gang til, få snakke med ham bare en liten stund. Glem sorgen … hun savnet ham bare … savnet å ha en partner hun kunne få hjelp og støtte hos, en å vente på om kvelden, en å våkne opp ved siden av om morgenen. Til og med en diskusjon om den lange arbeidstiden hans virket fristende nå. – Dette, hadde han sagt en gang, – dette med deg og meg, det skal vare evig.

Det hadde vart i fire år. Hun var bare trettito år gammel, og fra nå av skulle hun være alene. Han var død. Og hun var død innvendig.

Det banket plutselig hardt på vinduet ved siden av henne, og hun skvatt til og snudde seg med et rykk. Det var kanten av en lommelykt som hadde laget lyden, og den som holdt den, var en gammel mann.

– Unge dame, sa han, – du har kjørt deg fast i gjørma.

Hun åpnet vinduet og fikk straks regnet rett i ansiktet. – Jeg vet det. Veikanten er tydeligvis svak her.

– Det våset der kommer du ikke langt med her oppe, sa han.

Vås? Hun kjente sinnet flamme opp. – Vel, takk for opplysningen, da!

Det tynne, hvite håret hans lå klistret til hodet, og de buskete, like hvite øyenbrynene strittet til alle kanter. Jakken hans glinset av regnvann, og vannet dryppet fra en stor nese. – Vel, vent et øyeblikk, sa han, – så skal jeg feste en kjetting rundt støtfangeren din og trekke deg opp av grøften. Skal du til McCrea?

– Ja.

– Det er ikke langt. Jeg skal kjøre foran deg og vise vei. Skal bare trekke deg opp først.

– Takk, fikk hun frem.

Det var tydeligvis sjanser for å få en seng å sove i til natten likevel. Og hvis mrs McCrea hadde hjertet på rette stedet, ble det kanskje noe å spise og drikke også. Hun fantaserte et øyeblikk om en sprakende peisild, lyden av regn som trommet mot taket og en deilig, myk seng med rene lakener og varme, gode tepper. Trygghet. Endelig.

Bilen stønnet og bar seg, men kom til slutt opp av grøften. Den gamle mannen slepte den flere meter bortover veien, til den sto på helt trygg grunn, og så stoppet han, gikk ut av pickupen sin, løsnet kjettingen fra støtfangeren hennes og signaliserte med hånden at hun skulle kjøre etter ham.

Mindre enn fem minutter senere svingte de av ved siden av en postkasse og kom inn på en humpete, ujevn oppkjørsel som endte i en åpen glenne der det lå … en forfallen rønne!

Dette var ingen sjarmerende liten hytte. Ok, det var en bygning i A-ramme-stil, med veranda på forsiden, men verandaen hang bare fast i huset i den ene enden. Den andre hadde løsnet og hang på halv tolv. Bordkledningen var svart av vind og vær og tidens tann, og et av vinduene var gjenspikret. Huset var ikke opplyst, verken innvendig eller utvendig, og det kom ikke røyk fra skorsteinen.

Fotografiene lå på setet ved siden av henne. Hun tutet i hornet, steg ut av bilen, trakk hetten på ulljakken godt over hodet og sprang bort til pickupen. Den gamle mannen åpnet vinduet på førersiden og så på henne som om hun hadde en skrue løs. – Er du sikker på at dette er McCrea-hytta? spurte hun.

– Jepp.

Hun viste ham bildet av den søte, lille hytta i A-ramme-stil med Adirondack-stoler på verandaen og krukker med fargerike blomster hengende fra taket på forsiden.

– Hm, sa han. – Det er nok en stund siden den så sånn ut.

– Det har ikke jeg fått vite noe om. Hun sa at jeg kunne få leie hytta gratis i et år. Jeg skal hjelpe legen her i byen, men dette …?

– Jeg visste ikke at han trengte hjelp. Det er ikke han som har ansatt deg, er det vel?

– Nei. Jeg har bare fått vite at han er blitt for gammel til å klare jobben alene, og at han trenger hjelp.

– Til hva da?

Hun hevet stemmen, så han skulle høre henne i det øsende regnet. – Jeg er sykepleier og jordmor.

Han så ut som om han syntes dette var morsomt. – Jaså?

– Kjenner du legen? spurte hun.

– Alle kjenner alle her, sa han. – Du burde kanskje tatt deg en tur oppover og sett på huset og snakket med legen før du tok jobben.

– Ja, jeg burde visst det. Hun sukket oppgitt. – Vent, jeg skal hente vesken min … du må få betaling for hjelpen du …

Hun kom ikke lenger, for han gjorde en avvergende bevegelse med hånden. – Jeg vil ikke ha pengene dine. Folk her oppe betaler ikke for hjelp fra naboene. Han hevet de buskete brynene. – Hun har tydeligvis spilt deg et godt puss. Hytta her har stått tom i årevis. Han lo. – Leie gratis, ha, ha!

En Suburban kom humpende bortover innkjørselen. – Her kommer hun. Lykke til. Mannen kjørte, og hun hørte latterbrølene hans langt borte i veien.

Hun stakk fotografiet inn under jakken og gikk bort igjen til BMW-en og ventet mens den store bilen parkerte. Den hadde digre hjul, av en type som neppe satte seg fast i gjørma, og den var temmelig skitten, men det var likevel tydelig at den var av en eldre modell. Døren gikk opp, og en bitteliten, eldre kvinne med tykt, kruset, hvitt hår og svære briller med svart innfatning steg ut. Hun var iført regnfrakk og gummistøvler, og Mel anslo henne til å være toppen en meter og femti høy. Hun knipset en sigarettstump ned i søla og satte kurs mot Mel med et stort smil. – Velkommen! sa hun hjertelig, med den dype, litt hese stemmen som Mel husket igjen fra telefonsamtalen med henne.

– Velkommen? gjentok Mel, mens hun dro frem fotografiet. – Til hva da? Hun holdt opp bildet av hytta. – Ikke dette, i hvert fall!

Mrs McCrea virket fullstendig uberørt av utbruddet hennes. – Ok, den kan selvfølgelig trenge en liten oppussing, enig i det. Jeg hadde tenkt å stikke bortom i går, men tiden løp fra meg.

– Litt oppussing? Herregud, mrs McCrea, den holder jo på å ramle ned! Du sa at den var nydelig! Fantastisk fin, sa du at den var!

– Ja, det stemmer. Mrs McCrea så på henne et langt øyeblikk. – De sa ingenting på arbeidsformidlingskontoret om at du var så melodramatisk.

– Og de sa ingenting til meg om at du led av vrangforestillinger!

– Så, så. Sånt snakk hjelper ingen. Vil du stå her i regnet, eller skal vi gå inn og se på hytta?

– Jeg har mest lyst til bare å sette meg i bilen igjen og forsvinne herfra så fort som overhodet mulig, men man kommer neppe særlig langt uten en firehjulsdrevet bil her oppe. Enda en detalj du kunne nevnt for meg.

Kvinnen ignorerte henne og gikk opp på verandaen. Døren var tydeligvis ulåst, men hun måtte dytte til den med skulderen for å få den opp. – Den er trutnet i regnet, forklarte hun, og så forsvant hun inn.

Mel gikk forsiktig opp verandatrappen og satte foten prøvende på verandaen. Den helte skarpt til siden, men gulvet virket relativt solid foran døren. Et lys ble tent inne i hytta, og i neste øyeblikk fikk Mel en sky av støv rett i ansiktet. Mrs McCrea holdt på å riste en bordduk. Mel rygget forskrekket og hostet voldsomt. Da hosten endelig stoppet, trakk hun den kalde, fuktige luften dypt ned i lungene og gikk inn igjen.

Mrs McCrea var travelt opptatt med å rydde. Hun skjøv stolene inntil bordet, blåste støv av lampeskjermene og satte på plass noen bøker i en hylle. Mel så seg fort rundt. Stuen var møblert med en blomstret sofa, en lenestol og en skammel i samme stil. En gammel kiste fungerte som salongbord, og bokhyllen besto av murstein og løse planker. Innenfor stuen lå et lite kjøkken som helt tydelig ikke var blitt ryddet eller rengjort siden det ble spist middag der sist, og det var åpenbart ganske lenge siden. Kjøleskapet og kjøkkenskapene sto åpne, og det samme gjorde stekeovnen. Vasken var full av tallerkener og kasseroller, og i skapene sto det stablet en masse kopper og glass som alle var skitne og uegnet til bruk.

– Beklager, men dette er uakseptabelt, sa Mel.

– Det er da bare litt skitt.

– Det er et fuglerede i stekeovnen! utbrøt Mel sjokkert.

Mrs McCrea gikk resolutt bort til komfyren, stakk hendene inn og tok ut redet, og så gikk hun bort til døren og slengte det ut. – Sånn, nå er det ikke noe fuglerede her mer, erklærte hun, i en tone som med all tydelighet røpet at Mel satte tålmodigheten hennes på en hard prøve.

– Beklager, mrs McCrea, sa Mel. – Jeg blir ikke her. Det kommer ikke på tale. Dessuten er jeg skrubbsulten, og jeg har ikke mat med meg. Hun sukket, oppgitt og kritisk. – Du sa at alt skulle stå klappet og klart til jeg kom, og jeg tok for gitt av hytta ville være ren og ryddig, og at det ville være mat og drikke her til minst et par dager, til jeg fikk anledning til å handle inn mat selv, men dette …

– Du har en kontrakt, påpekte mrs McCrea.

– Det har du også.

– Den helsikes Cheryl Creighton, sukket mrs McCrea. – Hun skulle dra ned hit og vaske ut her, men hun kunne ikke i dag, sa hun, og ikke i går og ikke i forgårs heller. Hun har antagelig havnet på fylla igjen. Jeg har noe sengetøy i bilen, og jeg kan kjøre deg til butikken, så du får handlet. I morgen vil alt se bedre ut.

– Finnes det et overnattingssted her oppe? Et pensjonat, kanskje? Eller et motell?

– Pensjonat? Mrs McCrea lo. – Beklager, vi har ikke sånne fasiliteter her. Jeg har et stort hus, men ingen plass. Det er proppfullt av skrammel og rot. Det vil ta halve natten bare å rydde ut av sofaen.

– Men det må da finnes et sted …

– Det nærmeste du finner et overnattingssted her er Jo Ellens hus. Hun har et pent værelse over garasjen som hun leier ut iblant. Men mannen hennes kan være en prøvelse. Han har gjort seg fortjent til ørefiker fra mer enn én kvinne i Virgin River … og det skulle vel tatt seg ut, tenker jeg, du i nattkjolen, Jo Ellen i drømmeland og han med hodet fullt av ideer. Han klarer ikke å holde fingrene fra damene, den fyren.

Herregud, tenkte Mel. Dette ble verre og verre.

– Nå skal du høre hva vi gjør. Jeg setter på varmtvannsbeholderen, kjøleskapet og ovnen, og så kjører vi og kjøper noe varm mat.

– På restauranten?

– Restauranten? Å, nei, den stengte for tre år siden.

– Men du sendte meg jo bilde av den, påpekte Mel. – Du fikk det til å høres som om jeg kunne regne med å få meg lunsj og middag der hver eneste dag det neste året!

– Glem nå det. Bevares, som du hisser deg opp, da.

– Hisser meg opp?

– Gå ut nå og sett deg i bilen, så kommer jeg, sa mrs McCrea utålmodig. Hun gikk bort til kjøleskapet og satte kontakten i veggen. Lyset kom straks på, og hun stakk hånden inn og justerte temperaturen, og så lukket hun døren. Motoren startet og laget en masse tvilsomme, gnurende lyder.

Mel gikk ut og klatret opp i den store SUV-en. I baksetet lå en masse puter, tepper og kartonger. Ting til den falleferdige rønna, antok hun. Vel, tenkte hun, hvis hun ikke kom seg vekk herfra i kveld, fikk hun heller sove i bilen. Hun kom neppe til å fryse i hjel med alle disse teppene. Men straks det lysnet i morgen tidlig …

Det gikk noen få minutter, og så kom mrs McCrea ut av hytta igjen og lukket døren etter seg. Men hun låste ikke. Hun beveget seg imponerende raskt og energisk, og kom seg opp i den høye bilen uten problemer. Hun hadde en stor pute som hun satt på, og setet var skjøvet godt frem og under rattet, slik at hun nådde ned til pedalene. Hun satte bilen i gir og rygget med drevne bevegelser ut innkjørselen og ut på veien.

– Du sa i telefonen at du var ganske tøff, bemerket hun, med et fort blikk på Mel.

– Jeg er det. Jeg har vært leder for en kvinneavdeling på et stort sykehus med tjuetre tusen sengeplasser de to siste årene, et sted med virkelig utfordrende oppgaver og til tider temmelig håpløse pasienter. Og jeg gjorde en pokker så bra jobb der, om jeg så skal si det selv. Og før det jobbet jeg i flere år på legevakten i sentrum av L.A., og der var det virkelig tøffe forhold, det kan jeg love deg. Når du spurte om jeg var tøff, trodde jeg du mente i jobbsammenheng. Jeg ante ikke at man måtte være som nybyggerne på prærien her oppe.

– Huff da, nå hisser du deg opp igjen. La oss få i deg noe mat, så roer du deg nok.

– Det håper jeg virkelig, svarte Mel. Men inne i seg sa hun: Jeg kan ikke bli her. Det var ren galskap å ta denne jobben. Jeg innrømmer det, og jeg skal vekk herfra igjen, fort som faen.

De satt tause under kjøreturen. Like greit, tenkte Mel. Hun for sin del hadde i hvert fall ikke stort å si. Dessuten var hun fascinert av måten mrs McCrea håndterte den store, tunge bilen på. Hun raste bortover veien og rundt de krappe svingene i det øsende regnet, fort og effektivt, men samtidig med imponerende ro og presisjon.

Mel hadde trodd at jobben her oppe skulle bli en kjærkommen pause fra smerte og ensomhet og frykt. At hun skulle komme seg vekk fra stresset med pasienter som enten var overgripere eller ofre for vold og forbrytelser, eller lutfattige mennesker uten verken ressurser eller håp. Da hun først fikk se bildene av den søte lille småbyen, hadde det vært enkelt å forestille seg et koselig, fredfylt sted der folk hadde bruk for henne og der hun ville få meningsfylte oppgaver og kunne nyte den vakre naturen, langt borte fra trafikkaos og forurensning.

Og utsiktene til å få praktisere som jordmor for kvinnene i landlige Virgin River, hadde fristet kanskje mer enn noe annet. Å få arbeide som sykepleier var tilfredsstillende og spennende, men det var arbeidet som jordmor som virkelig var kallet hennes.

Joey var den eneste familien hun hadde igjen nå, og søsteren hadde villet at Mel skulle flytte til Colorado Springs og bo hos henne, ektemannen Bill og de tre barna deres. Men Mel hadde ikke villet flytte fra en storby til en annen, selv om Colorado Springs var adskillig mindre enn L.A. Nå virket det som om hun ble nødt til å søke seg jobb der likevel.

De kjørte gjennom det som antagelig var byen, og hun skar en grimase igjen. – Er dette byen? spurte hun. – Dette stemmer heller ikke med bildene du sendte meg.

– Dette er Virgin River, nikket mrs McCrea. – Men den ser mye bedre ut i dagslys. Dette helsikes regnet. Det er alltid dårlig vær her oppe i mars. Der er legens hus. Det er der han har kontoret sitt også. Han tar imot pasienter der, og i tillegg har han en masse hjemmebesøk. Og der er biblioteket, fortsatte hun og pekte. – Åpent på tirsdager.

De kjørte forbi kirken, og den så faktisk ut som på bildet hun hadde fått tilsendt. Butikken, derimot, så mye eldre og mer nedslitt ut enn på bildet. Ti-tolv hus lå plassert langs gaten, alle sammen små og tydelig gamle. – Hvor er skolen? spurte Mel.

– Skole?

– Den på bildet du sendte til representanten på arbeidsformidlingen.

– Hm. Sendte jeg henne et bilde av en skole? Skjønner ikke hvor jeg fikk det fra. Vi har ingen skole her. Ennå.

– Herregud, stønnet Mel.

Gaten var bred, men mørk og øde, uten gatelys. Mrs McCrea stoppet utenfor bygningen som lå tvers overfor legens hus og parkerte bilen. Bygningen så ut som en stor hytte med en bred veranda på forsiden. Et skilt i vinduet forkynte at stedet var åpent, og Mel skjønte at det var en kneipe eller en kafé. – Kom igjen, sa mrs McCrea. – La oss få i deg litt mat nå, så blir humøret ditt forhåpentligvis litt bedre.

– Takk, sa Mel og prøvde å være høflig. Hun kastet et blikk på klokken. Den var blitt sju.

De gikk inn på spisestedet, og hun ble positivt overrasket. Det var innredet i mørkt treverk og hadde en stor åpen peis, der det brant lystig. Tregulvene var skinnende rene, og det luktet deilig fristende av mat. Bak en lang bardisk, over en rekke hyller fulle av flasker, hang en diger utstoppet fisk, og på en av de andre veggene var det hengt opp et bjørneskinn, så digert at det nesten dekket halve veggen. Over døren hang et utstoppet hode av en kronhjort. Jøss, tenkte Mel, var det en jakthytte hun var kommet inn i? Stedet var innredet med ti-tolv bord, men det var bare én gjest der, utenom henne og mrs McCrea. Den gamle mannen som hadde trukket bilen hennes opp av veigrøften, satt ved bardisken med et glass foran seg.

Bak disken sto en høy mann iført en rutete skjorte med oppbrettede ermer og tørket et glass med et kjøkkenhåndkle. Han så ut til å være i slutten av trettiårene og hadde brunt, helt kortklippet hår. Han hevet brynene og haken til hilsen da de kom inn. Så smilte han.

– Sett deg her, sa Hope McCrea og nikket mot et bord foran peisen. – Jeg skal finne noe å spise til deg.

Mel tok av seg jakken og hengte den over en stolrygg foran peisen for å la den tørke. Hun holdt hendene inn mot flammene og gned dem mot hverandre for å få varmen i dem igjen. Dette var mer enn hun hadde regnet med, et koselig, rent lokale, en sprakende peisild, varm mat klar til servering. De døde dyrene kunne hun spare sin begeistring for, men hva annet var å vente i et område der de fleste jaktet?

– Her, sa Hope og rakte henne et lite glass med en gyllen drikk. – Drikk dette, så får du varmen i deg. Jack har stuingen klar på komfyren. Han skal bare varme noe brød, så er alt klart.

– Hva er dette? spurte hun og nikket mot glasset.

– Konjakk. Klarer du å drikke det?

– Ja da. Hun tok en slurk og kjente den sterke drikken brenne seg vei ned gjennom strupen og ned i den tomme magen. Hun lukket øynene et par sekunder og nøt den uventet fine kvaliteten, og så nikket hun mot baren, der bartenderen var forsvunnet. – Han fyren der, sa hun og nikket mot den enslige mannen ved bardisken. – Det var han som dro bilen min opp av grøften.

– Det er doktoren, Doc Mullins, forklarte mrs McCrea. – Du kan like gjerne gå bort og hilse på ham med en gang.

– Hvorfor skal jeg det? sa Mel. – Jeg kommer ikke til å bli her, det har jeg jo allerede sagt.

– Greit, svarte den gamle kvinnen trett, – da kan du si hei og ha det på en gang. Kom nå. Hun snudde seg og gikk mot legen, og Mel sukket tungt og gikk etter henne. – Doc, sa Hope, – dette er Melinda Monroe. Miss Monroe, dette er doktor Mullins.

Han så på Mel med vasne, rødkantede øyne og nikket kort.

– Takk igjen, sa Mel, – for at du dro meg opp av grøften.

Legen nikket på nytt og snudde seg mot glasset sitt igjen.

Mrs McCrea gikk tilbake til bordet foran peisen og satte seg.

– Unnskyld, sa Mel til legen. Han rettet blikket mot henne igjen og trakk de buskete brynene sammen. Det hvite håret hans var så tynt at det virket som om han hadde mer hår i øyenbrynene enn på hodet. – Hyggelig å få hilse på deg. Du ville ha hjelp her oppe, var det ikke så? Han stirret bare på henne uten å svare. – Eller ville du ikke?

– Jeg trenger ikke hjelp, svarte han til slutt. – Men hun der borte, tilføyde han og nikket mot mrs McCrea, – har prøvd i årevis å få en ny lege opp hit til å overta etter meg. Hun er helt besatt av tanken.

– Hvorfor det? spurte Mel.

– Aner ikke. Han så ned i glasset sitt igjen. – Kanskje hun ikke liker meg. Det er i så fall gjensidig.

Bartenderen kom ut fra et rom bak baren med en skål med rykende varm mat. Han så Mel stå og snakke med legen og stoppet ved enden av bardisken.

– Vel, du kan slappe helt av, sa Mel til legen. – Jeg kommer ikke til å bli her. Jeg er blitt grovt feilinformert. Jeg drar igjen i morgen, straks det slutter å regne.

– Du har kastet bort tiden på å komme opp hit, hva? Han så ikke på henne da han sa det.

– Tydeligvis. Du har jo ikke bruk for verken sykepleier eller jordmor her, har du vel?

– Nei.

Hun sukket. Hun håpet hun fant seg en brukbar jobb i Colorado.

En ung mann i slutten av tenårene kom inn fra kjøkkenet med et brett med glass. Han var kledd i jeans og flanellsskjorte, hadde tykt, brunt, kortklippet hår og lignet bartenderen. Pen gutt, tenkte Mel. Han skulle til å sette brettet med glass på en hylle under disken, men stoppet brått opp og stirret på Mel, tydelig overrasket, med vidt oppsperrete øyne og åpen munn. Hun la hodet litt på skakke og smilte til ham. Han lukket munnen langsomt, men ble stående urørlig med brettet i hendene fremdeles.

Mel vendte både gutten og legen ryggen og gikk bort til bordet der mrs McCrea satt. Bartenderen satte skålen med mat på bordet og la serviett og bestikk ved siden av, og så holdt han ut stolen for henne. Det var først nå da hun sto nær ham at hun så hvor stor han faktisk var, bortimot en nitti høy og bredskuldret og kraftig. – Litt av et vær du blir møtt med den første kvelden din i Virgin River, sa han vennlig.

– Miss Melinda Monroe, sa mrs McCrea, – dette er Jack Sheridan. Jack, miss Monroe.

Mel var fristet til å rette på henne og si at hun het mrs og ikke miss. Men hun gjorde det ikke, for hun ønsket ikke å måtte forklare dem at det ikke fantes noen mr Monroe lenger, en doktor Monroe. – Hyggelig å hilse på deg, sa hun i stedet. – Og takk, tilføyde hun og nikket mot stuingen.

– Dette er et vakkert sted når været er fint, sa han.

– Det tror jeg så gjerne, mumlet hun uten å se på ham.

– Du burde ta deg en dag eller to her, sa han.

Hun satte seg, fylte skjeen med stuing og spiste. Hun løftet hodet og så overrasket opp på ham. – Dette var virkelig godt, sa hun.

– Det er ekorn, sa han.

Hun holdt på å brekke seg.

– Jeg bare tøyser, sa han og gliste. – Det er storfe. Fôret med mais.

– Beklager hvis jeg virker sur, sa hun. – Jeg har hatt en lang og ganske strabasiøs dag.

– Å, har du? sa han. – Godt jeg åpnet flasken med Remy Martin, da. Han gikk bort bak bardisken igjen og vekslet noen ord med den yngre mannen, som fremdeles sto og stirret på henne. Han var antagelig Jack Sheridans sønn, tenkte Mel.

– Jeg skjønner ikke hvorfor du må være så gretten og sur, sa mrs McCrea, mens hun fisket frem en pakke sigaretter. Hun tok en sigarett ut av pakken og tente den.

– Er du nødt til å røyke nå? spurte Mel.

– Ja, jeg er dessverre det, svarte hun og tok et dypt drag.

Mel ristet frustrert på hodet, men sa ikke noe mer. Hun skulle reise igjen i morgen og ble antagelig nødt til å sove i bilen, men det var unødvendig å gjøre stemningen enda dårligere ved å fortsette å klage. Hun spiste den deilige, velsmakende stuingen, drakk noen små slurker av konjakken og merket at hun begynte å slappe litt av etter hvert som magen fyltes og brennevinet begynte å virke. Sånn, tenkte hun, nå begynner det å kjennes litt bedre. Jeg skal nok komme meg gjennom natten på dette gudsforlatte stedet. Jeg har tross alt opplevd verre ting enn dette.

Det var gått ni måneder siden mannen hennes, Mark, hadde stukket innom en dagligvareforretning en kveld etter et langt skift på akuttavdelingen på sykehuset. Han skulle bare kjøpe melk til frokostblandingen neste morgen, men hadde endt opp med tre kuler i brystet i stedet. De tre kulene hadde satt punktum for livet hun elsket.

Å overnatte én natt i bilen i øsende regnvær var ingenting i sammenligning.

*

Jack satte et nytt glass med Remy Martin foran miss Monroe, men hun ville ikke ha mer mat. Han gikk tilbake til plassen sin bak bardisken og holdt stjålent øye med henne mens hun spiste, drakk og stirret olmt på Hope, som satt og røykte. Han lo innvendig. Hun hadde tæl, det var det ingen tvil om. Og et flott utseende hadde hun også. Hun var liten og spinkel, med lyst hår og gnistrende blå øyne, en liten, hjerteformet munn og en usedvanlig sexy rumpe. Da de to kvinnene var gått, sa han til doktor Mullins: – Tusen takk, da. Du kunne vel gitt henne en sjanse, hva? Vi har ikke hatt noe pent å se på her siden Bradleys gamle golden retriever døde sist høst.

– Hmph, snøftet legen.

Ricky kom inn bak bardisken og stilte seg ved siden av Jack. – Ja, sa han, hjertens enig, – fy faen, Doc. Hva er i veien med deg, egentlig? Kan du ikke tenke litt på oss andre for en gangs skyld?

– Slapp av, gutt, sa Jack leende og la armen om skuldrene hans. – Hun er langt utenfor din rekkevidde.

– Å? Hun er like langt fra din, svarte Ricky med et glis.

– Du kan bare stikke nå, fortsatte Jack og så på Ricky. – Det kommer neppe mer folk hit i kveld, ikke i dette været. – Ta litt stuing med hjem til bestemor.

– Ok, takk, svarte Ricky. – Ser deg i morgen.

Han gikk, og Jack gikk bort til legen igjen. – Hadde du skaffet deg litt hjelp, sa han, – ville du fått mer tid til å fiske.

– Jeg trenger ikke hjelp, svarte legen.

– Nei visst. Jack flirte. Hope hadde flere ganger foreslått at han måtte få noen til å hjelpe seg, men til ingen nytte. Legen var antagelig byens staeste mann. Og han var også gammel og giktbrudden og virket som om han ble langsommere og langsommere i bevegelsene for hvert år som gikk.

– La meg få et glass til, sa legen.

– Jeg trodde vi hadde en avtale, sa Jack.

– Et halvt, da. Dette helsikes regnet tar livet av meg. Jeg er kald helt inn i margen. Han så opp på Jack. – Jeg trakk det lille ludderet opp av grøften i det iskalde regnet.

– Hun er neppe noe ludder, sa Jack. – Så heldig er jeg nok ikke. Han løftet flasken med bourbon over den gamle mannens glass og skjenket opp en fingerbredde, og så satte han flasken på plass i hyllen igjen. Han hadde fått for vane å passe på legen, for hvis han ikke gjorde det, hadde den gamle en tendens til å helle i seg litt for mye av det sterke. Og han ville aller helst slippe å måtte gå ut i striregnet og sørge for at han kom trygt over gaten og hjem. Legen hadde aldri alkohol hjemme, han drakk bare når han var i baren hos Jack, og det gjorde at han klarte å holde konsumet under kontroll.

Jack kritiserte for øvrig ikke den gamle mannen … han var overarbeidet og ensom. For ikke å snakke om gretten og sur.

– Du kunne i det minste tilbudt henne et varmt sted å sove i natt, sa Jack. – Hope har ikke fått satt den gamle hytta i stand til henne, det er jeg temmelig sikker på.

– Har ikke lyst på selskap, svarte den gamle. Så løftet han blikket og så på Jack. – Men det har kanskje du?

– Jeg tror ikke hun stoler på noen her akkurat nå, sa Jack. – Men hun er ganske søt, hva?

– Det la jeg ikke merke til, sa legen. Han tok en ny slurk av drinken sin. – Men jeg synes ikke at hun virket spesielt robust.

Jack lo. – Så du la merke til det, altså? Selv hadde han fått med seg en rekke detaljer. Han anslo henne til å være cirka en seksti høy og veie rundt femtifem kilo. Hun hadde mykt, krøllet, lyst hår som krøllet seg enda mer når det ble vått. Øynene kunne virke triste det ene øyeblikket og fulle av ertelyst og munterhet det neste. Han smilte ved tanken på hvordan de hadde gnistret da hun glefset til ham at hun var i dårlig humør i kveld. Og da hun snakket med legen, hadde han sett noe i øynene hennes som røpet at hun var i stand til å takle det meste. Men det beste ved henne var munnen, den lille, rosa, hjerteformete munnen. Eller kanskje det var baken.

– Ja, sa Jack, – du kunne tenkt litt på oss andre og vært litt vennligere mot henne. Gjort omgivelsene her litt mer tiltalende.

